നിയമം കൊണ്ട് മാത്രം സ്ത്രീധന പീഡനം തടയാനാകില്ല: സ്ത്രീധനം വാങ്ങുന്ന പുരുഷന്മാര് സമൂഹത്തിന് നാണക്കേടെന്ന് ഗവര്ണര് മലപ്പുറം: സ്ത്രീധന പീഡനങ്ങള് തടയാന് നിയമത്തിന് മാത്രം കഴിയില്ലെന്ന് ഗവര്ണര് ആരിഫ് മുഹമ്മദ് ഖാന്. സമൂഹത്തിന്റെ ചിന്താഗതി മാറണമെന്ന് അദ്ദേഹം പറഞ്ഞു. മലപ്പുറത്ത് സ്ത്രീധനം നല്കിയില്ലെന്ന് ആരോപിച്ച് മകളെ പീഡിപ്പിച്ചതില് മനംനൊന്ത് ആത്മഹത്യ ചെയ്ത മൂസക്കുട്ടിയുടെ വീട് സന്ദര്ശിക്കുകയായിരുന്നു അദ്ദേഹം. സ്ത്രീകളെ തുല്യരായി കാണാന് സാധിക്കണം. കുറ്റകൃത്യം നടന്ന് കഴിഞ്ഞ ശേഷം പ്രതികരിക്കുന്ന രീതി അവസാനിപ്പിക്കണം. സ്ത്രീധനം വാങ്ങുന്ന പുരുഷന്മാര് സമൂഹത്തിന് നാണക്കേട് ആണെന്നും അദ്ദേഹം കൂട്ടിച്ചേര്ത്തു. സെപ്റ്റംബര് 26 നാണ് മൂസക്കുട്ടി ആത്മഹത്യ ചെയ്തത്. വീടിന് സമീപമുള്ള റബ്ബര് തോട്ടത്തില് തൂങ്ങിമരിച്ച നിലയിലായാരുന്നു ഇയാളെ കണ്ടെത്തിയത്. ആത്മഹത്യക്ക് മുന്പ് മകളുടെ ഭര്ത്താവ് അബ്ദുള് ഹമീദ് തന്നെ മാനസികമായി പീഡിപ്പിക്കുന്നുണ്ടെന്നും മാനസിക സമ്മര്ദ്ദം സഹിക്കാന് വയ്യെന്നും ചൂണ്ടിക്കാട്ടി ഒരു വീഡിയോ ദൃശ്യം മൂസക്കുട്ടി പകര്ത്തിയിരുന്നു. ഈ ദൃശ്യങ്ങളുടെ അടിസ്ഥാനത്തില് കുടുംബം നല്കിയ പരാതിയില് മകളുടെ ഭര്ത്താവിനെ കഴിഞ്ഞ ദിവസം പോലീസ് അറസ്റ്റ് ചെയ്തിരുന്നു. 2020 ജനുവരിയിലാണ് മൂസക്കുട്ടിയുടെ മകള് ഹിബയുടെ വിവാഹം. വിവാഹ സമയത്ത് 18 പവന് സ്ത്രീധനമായി നല്കിയിരുന്നു. കൂടുതല് സ്വര്ണം ആവശ്യപ്പെട്ടതോടെ ആറ് പവന് കൂടി നല്കി. ഇതിന് ശേഷം വീണ്ടും ഇയാള് സ്വര്ണ്ണം ആവശ്യപ്പെടുകയായിരുന്നു. പത്ത് പവന് നല്കിയില്ലെങ്കില് മകളെ മൊഴി ചൊല്ലുമെന്നാണ് ഇയാള് പറഞ്ഞ് ഭീഷണിപ്പെടുത്തിയത്.